શિવાજીરાવ ગાયકવાડ જેવું ઓરિજિનલ નામ ધરાવતો ૬૫ વર્ષનો આ ઍક્ટર માત્ર વ્યક્તિ નથી, હવે તે એક ઘટના, એક દંતકથા બની ચૂક્યો છે. જન્મે મરાઠી અને જન્મસ્થળ બૅન્ગલોર (કર્ણાટક) હોવા છતાં તે હવે નખશિખ તામિલ ગણાય છે. હિન્દી ફિલ્મોના સુપરસ્ટાર અદેખાઈથી બળી મરે અને વિરાટ પહાડ સામે કીડી જેવા વામન લાગવા માંડે એવી પ્રચંડ લોકપ્રિયતા રજનીકાન્ત ભોગવી રહ્યા છે. તેમનો ક્રેઝ કેવો છે એ સમજવા માટે કોઈ પણ શબ્દ કાફી નથી. એ માટે તેમની રિલીઝ વખતે તેમના જ હાર્ટલૅન્ડ એવા ચેન્નઈના કોઈ સિંગલ સ્ક્રીન થિયેટરમાં જઈને જોવું પડે. ફિલ્મનું સેન્સરબોર્ડ આવે ત્યારથી જ તેમના ચાહકો થિયેટરની અંદર નાચવાનું શરૂ કરી દે. તેમનું નામ ફિલ્મના પડદે આખી સ્ક્રીન રોકી લે એવા મોટા અક્ષરોમાં લખાયેલું આવે. તેમના નામ પહેલાં સુપરસ્ટાર એવો પ્રત્યય અવશ્ય લાગેલો હોય. તેમનું નામ ડિસ્પ્લે થાય એ વખતે પૈસાનો-સીટીઓનો-ચિચિયારીઓનો વરસાદ થાય એ બધું હવે રૂટીન બની ગયું છે. થિયેટરોની બહાર તેમનાં જાયન્ટ સાઇઝનાં કટઆઉટ્સ મૂકવામાં આવે, એને હારતોરા કરવામાં આવે, તેમનાં પોસ્ટર-કટઆઉટ્સને દૂધથી નવડાવવામાં આવે એ વિધિ પણ હવે તેમની દરેક ફિલ્મની રિલીઝ પહેલાં અનિવાર્ય ગણવામાં આવે છે.